Partija stoljeća

mini|upright=1.3|Prikaz partije
**Partija stoljeća** () jest šahovska partija koju je 13-godišnji budući svjetski prvak Bobby Fischer dobio protiv Donalda Byrnea na Rosenwaldovom memorijalnom turniru u Šahovskom klubu Marshall u New Yorku 17. oktobra 1956. U časopisu *Chess Review* Hans Kmoch nazvao ju je "Partijom stoljeća i napisao: "Sljedeća partija, zapanjujuće remek-djelo kombinatorne igre koje je izveo 13-godišnji dječak protiv sjajnog protivnika, ravna je najboljim zabilježenim partijama u historiji šahovskih čuda od djeteta."

## Pozadina 
Byrne je bio jedan od vodećih američkih šahovskih majstora u vrijeme kad je partija odigrana. Osvojio je Otvoreno prvenstvo Sjedinjenih Američkih Država 1953. i kasnije predstavljao svoju zemlju na šahovskim olimpijadama 1962, 1964. i 1968. Postao je internacionalni majstor 1962. i vjerovatno bi nastavio napredovati da nije bio slabog zdravlja. Fischer je u to vrijeme bio obećavajući junior koji se suočavao s jednim od svojih prvih pravih testova protiv suparnika ovog nivoa. Njegova izvedba na turniru općenito bila je osrednja, ali je kasnije doživio meteorski uspon, osvojivši Otvoreno prvenstvo SAD-a 1957. na osnovu dodatnog kriterija, Zatvoreno prvenstvo SAD-a 1957–1958 (i svih sedam kasnijih prvenstava na kojima je nastupio), kvalificiravši se za Turnir kandidata i postavši 1958. najmlađi velemajstor na svijetu u dobi od 15 godina. Pobijedio je u meču za prvaka svijeta 1972. i smatra se jednim od najvećih šahista svih vremena.

U ovoj partiji Fischer (koji je bio crni) demonstrira inovaciju i improvizaciju vrijedne pažnje. Nakon standardnog otvaranja Byrne pravi naizgled malu grešku u 11. potezu, izgubivši tempo odigravši istom figurom dvaput. Fischer odgovara briljantnom žrtvenom igrom, koja kulminira žrtvovanjem dame u 17. potezu. Byrne je uzima, ali Fischer dobija daleko više materijala za nju – topa, dva lovca i pješaka. Na kraju Fischer koordinira figure da bi forsirao mat, dok Byrneova dama stoji beskorisna na drugom kraju table.

## Partija 
Bijeli: Donald Byrne  Crni: Bobby Fischer  Otvaranje: Grünfeldova odbrana (ECO D92)

**1. Sf3**
:Neodređen potez Byrnea. Odavde se partija može razviti u brojna otvaranja.

**1...Sf6 2. c4 g6 3. Sc3 Lg7**
:Fischer se brani zasnovano na "hipermodernim" principima, pozivajući Byrnea da uspostavi klasično pješačko uporište u centru, koji Fischer namjerava potkopati fjanketiranim lovcem i drugim figurama.

**4. d4 0-0**
:Fischer rokira, sklanjajući kralja na sigurno. Potezom crnog 4...d5 odmah bi bila postavljena Grünfeldova odbrana. Nakon Fischerove rokade Byrne je mogao odigrati 5. e4, nakon čega bi 5...d6 6. Le2 e5 dovelo do glavne varijante Kraljeve indijske odbrane.

**5. Lf4 d5** 
:Partija je sada transponirala u Grünfeldovu odbranu, koja obično počinje potezima 1. d4 Sf6 2. c4 g6 3. Sc3 d5.

**6. Db3**
:Oblik tzv. Ruskog sistema (uobičajeni redoslijed poteza jest 1. d4 Sf6 2. c4 g6 3. Sc3 d5 4. Sf3 Lg7 5. Db3), kojim se pritišće Fischerov pješak na d5.

**6...dxc4**
:Fischer predaje centar, ali navlači Byrneovu damu na polje na kojem je donekle izložena i gdje može biti napadnuta.

**7. Dxc4 c6**
:Moguće je i 7...Sa6 (Prinsova varijanta), pripremajući ...c5 kako bi se napao centar bijelog.

**8. e4 Sbd7**
:U kasnijim partijama crni je igrao aktivniji 8...b5 i 9...Da5. Primjer je partija Bisguier – Benko s Prvenstva SAD-a 1963–1964. Fischerov izbor malo je spor iako se to ne bi dalo zaključiti po nastavku partije.

**9. Td1 Sb6 10. Dc5**
:Neobično polje za damu, što je ostavlja izloženom na napade poput ...Sa4 ili ...Se4, kako Fischer briljantno demonstrira. Budući da oba ta polja štiti Byrneov skakač na c3, on razumljivo nije prepoznao razmjer opasnosti. Potez 10. Db3 ostavio bi damu na boljem položaju iako bi izazvao daljnji napad 10...Le6.

**10...Lg4**
:Byrneovi pješaci kontroliraju centralna polja; međutim, Fischer je u prednosti u razvoju i rokirao je, dok je Byrneov kralj još u centru. Ti faktori ne bi bili vrlo važni da se Byrne posvetio razvoju svojih figura u sljedećem potezu.

**11. Lg5?** (vidi dijagram)

:Byrne želi spriječiti 11...Sfd7 te kasnije ...e5, ali griješi ne dovršavajući razvoj figura. Brojni autori sugerirali su 11. Le2 umjesto odigranog poteza, što bi štitilo kralja i pripremilo rokadu. Partija Flear – Morris (Dublin 1991) nastavljena je: 11. Le2 Sfd7 12. Da3 Lxf3 13. Lxf3 e5 14. dxe5 De8 15. Le2 Sxe5 16. 0-0 i bijeli je bio malo bolji. Fischer nudi genijalnu žrtvu skakača. Da je Byrne odigrao 12. Sxa4, Fischer bi odgovorio sa 12...Sxe4, ostavljajući Byrnea s nekim užasnim izborima:
:*13. Dxe7 Da5+ 14. b4 Dxa4 15. Dxe4 Tfe8 16. Le7 Lxf3 17. gxf3 Lf8 dovodi do smrtonosnog vezivanja;
:*13. Lxe7 Sxc5 14. Lxd8 Sxa4 15. Lg5 Lxf3 16. gxf3 Sxb2 daje Fischeru pješaka viška i uništava Byrneovu pješačku strukturu;
:*13. Dc1 Da5+ 14. Sc3 Lxf3 15. gxf3 Sxg5 vraća žrtvovanu figuru uz bolju poziciju i pješaka viška;
:*13. Db4 Sxg5 14. Sxg5 Lxd1 15. Kxd1 Lxd4 16. Dd2 Lxf2 dovodi do dobitne materijalne prednosti (Fischer).

**12. Da3 Sxc3 13. bxc3 Sxe4!**
:Fischer ponovo nudi materijal kako bi otvorio e-liniju i imao pristup nerokiranom bijelom kralju.

**14. Lxe7 Db6 15. Lc4**
:Byrne mudro odbija ponuđeni materijal. Ako 15. Lxf8 Lxf8 16. Db3, Fischer analizira 16...Sxc3! 17. Dxb6 (17. Dxc3?? Lb4 osvaja damu) axb6 18. Ta1 Te8+ 19. Kd2 Se4+ 20. Kc2 Sxf2 21. Tg1 Lf5+, što smatra dobitnim za crnog. Također je jako 16...Te8 17. Dxb6 (17. Le2 Sxc3!) axb6 18. Le2 Sxc3 19. Td2 Lb4 20. Kf1 Se4 21. Tb2 Lc3 22. Tc2 Sd2+! 23. Kg1 (23. Sxd2 Lxe2+ 24. Kg1 Ld3! 25. Tc1 Lxd2, ostavljajući crnog s dobitnom materijalnom prednošću) 23...Txe2 24. Txc3 Sxf3+ 25. gxf3 Lh3 26. Tc1 Txa2, nakon čega bijeli ostaje paraliziran.

**15...Sxc3!** 
:Sada i 16. Dxc3 Tfe8 i 16. Lxf8 Lxf8 idu u korist crnom.
 
**16. Lc5 Tfe8+ 17. Kf1** (vidi dijagram)

:Byrne prijeti Fischerovoj dami; Fischer uvodi topa u igru, tjerajući bijelog kralja da se pomjeri. Izgleda da Fischer mora riješiti probleme s damom, nakon čega bijeli može odigrati 18. Dxc3, s dobitnom materijalnom prednošću. Jack Straley Battell napisao je da su majstori koji su posmatrali partiju smatrali poziciju crnog izgubljenom.

**17...Le6!!**
:Ovo je potez koji je partiju učinio slavnom. Umjesto da spasi damu Fischer je nudi kao žrtvu. Naglasio je da 17...Sb5? gubi zbog 18. Lxf7+ Kxf7 19. Db3+ Le6 20. Sg5+ Kg8 21. Sxe6 Sxd4 22. Sxd4+ Dxb3 23. Sxb3.

**18. Lxb6?**
:Byrne uzima ponuđenu damu, nadajući se da će nadigrati svog 13-godišnjeg protivnika u nastupajućim komplikacijama. Međutim, Fischer dobija daleko više za damu, ostavljajući Byrnea u beznadnoj situaciji. Potez 18. Lxe6 bio bi čak i lošiji jer bi doveo do ugušenog mata: 18...Db5+ 19. Kg1 Se2+ 20. Kf1 Sg3+ 21. Kg1 Df1+! 22. Txf1 Se2#. Na 18. Dxc3 crni bi odgovorio sa 18...Dxc5! i, ako 19. dxc5, onda 19...Lxc3 i crni bi trebao dobiti završnicu. Najbolja šansa bijelog možda je bila 18. Ld3 Sb5!, za što je Kmoch napisao da bi također rezultiralo "pobjedom crnog gledano dugoročno".

**18...Lxc4+**
:Fischer sada počinje s taktikom mlina, tj. nizom otkrivenih šahova, osvajajući materijal.

**19. Kg1 Se2+ 20. Kf1 Sxd4+ 21. Kg1**
:21. Td3? axb6 22. Dc3 Sxf3 23. Dxc4 Te1# (Fischer).

**21...Se2+ 22. Kf1 Sc3+ 23. Kg1 axb6**
:Fischer uzima figuru, istovremeno napadajući Byrneovu damu.

**24. Db4 Ta4!**
:Fischerove figure lijepo sarađuju: lovac na g7 brani skakača na c3, koji brani topa na a4, koji, također, brani lovca na c4, i tjera Byrneovu damu. Možda je Byrne previdio ovaj potez kad je analizirao 18. Lxb6, očekujući umjesto toga 24...Sxd1? 25. Dxc4, što je daleko nejasnije. Inače, teško je objasniti zašto je Byrne odigrao 18. Lxb6 s obzirom na to da crni sada ima čistu pobjedu.

**25. Dxb6**
:Pokušaj branjenja topa sa 25. Dd6 vodi do gubitka dame zbog 25...Sxd1 26. Dxd1 Txa2, s prijetnjom 27...Ta1.

**26. h3 Txa2 27. Kh2 Sxf2 28. Te1 Txe1 29. Dd8+ Lf8 30. Sxe1 Ld5 31. Sf3 Se4 32. Db8 b5**
:Primijetite da su svaka figura i svaki pješak crnog branjeni, tako da bijela dama nema šta raditi.

**33. h4 h5 34. Se5 Kg7**
:Fischer se odvezuje, omogućujući i lovcu da napadne.

**35. Kg1 Lc5+** (vidi dijagram)

:Sada Fischer skladno koristi svoje figure da forsira mat.

**36. Kf1 Sg3+ 37. Ke1 Lb4+**
:Kmoch je primijetio da je sa 37...Te2+ Fischer mogao matirati potez ranije.

**38. Kd1 Lb3+ 39. Kc1 Se2+ 40. Kb1 Sc3+ 41. Kc1 Tc2# 0–1**

Odgovarajući na pitanje novinara o tome kako je bio u stanju ostvariti tako briljantnu pobjedu, Fischer je rekao: "Samo sam igrao poteze za koje sam mislio da su najbolji. Samo sam imao sreće."

## Također pogledajte 
* Besmrtna partija
* Spisak poznatih šahovskih partija

## Reference 
## Literatura 
*
* Burgess, Graham, John Nunn i John Emms, ''The Mammoth Book of The World's Greatest Chess Games*, 1998, str.&nbsp;213–216; 
* Eade, James, *Chess for Dummies*, IDG Books, New York, 1996; 
* Fischer, Bobby, *Bobby Fischer's Games of Chess'', "Simon and Schuster, Inc.", 1959, str.&nbsp;63–67.
* 
*
* Wade, Robert G. i Kevin J. O'Connell, ''Bobby Fischer's Chess Games'', 1972, str.&nbsp;110–113; . (partija 179).

## Dodatna literatura 
*

## Vanjski linkovi 
* 
* "Partija stoljeća" s anotacijama  – izvor za ovaj članak, uz dozvolu 
* Frank Brady, Bobby Fischer's Game of the Century, *Chessbase.com*, 29. 5. 2011.
* "The Byrne v Fischer 'Game of the Century'" – Edward Winter

**Videoklipovi**
*  – thechesswebsite
*  – ChessNetwork
*  – kingscrusher

Kategorija:1956. u šahu
Kategorija:Bobby Fischer
Kategorija:Šahovske partije
Kategorija:Šah u Sjedinjenim Američkim Državama